ประกาศสำนักงานตำรวจแห่งชาติ
ประกาศสำนักงานตำรวจแห่งชาติ
เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครอง
ของส่วนราชการ
(ฉบับที่ ๓) พ.ศ. ๒๕๕๔[๑]
 

ตามที่ได้มีพระราชกฤษฎีกาแบ่งส่วนราชการสำนักงานตำรวจแห่งชาติ พ.ศ.
๒๕๕๒ กฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และประกาศสำนักงานตำรวจแห่งชาติ เรื่อง
การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
ลงวันที่ ๗ กันยายน พ.ศ. ๒๕๕๒
ได้กำหนดเขตอำนาจการรับผิดชอบหรือเขตพื้นที่การปกครองให้กับตำรวจภูธรจังหวัดหนองคาย
สำนักงานตรวจคนเข้าเมือง และสำนักงานพิสูจน์หลักฐานตำรวจ นั้น

เนื่องด้วย กระทรวงมหาดไทยได้ดำเนินการขอจัดตั้งจังหวัดบึงกาฬ
แยกการปกครองออกจากจังหวัดหนองคาย โดยมีเขตการปกครองประกอบด้วย อำเภอเซกา
อำเภอโซ่พิสัย อำเภอบุ่งคล้า อำเภอเมืองบึงกาฬ อำเภอบึงโขงหลง อำเภอปากคาด
อำเภอพรเจริญ และอำเภอศรีวิไล
จึงทำให้สำนักงานตำรวจแห่งชาติจะต้องดำเนินการจัดตั้งตำรวจภูธรจังหวัดบึงกาฬ
ให้มีเขตอำนาจการรับผิดชอบหรือเขตพื้นที่การปกครองให้สอดคล้องกับเขตการปกครองของจังหวัดบึงกาฬ
และจัดตั้งตำรวจตรวจคนเข้าเมืองจังหวัดบึงกาฬ และพิสูจน์หลักฐานจังหวัดบึงกาฬ
รวมทั้งจะต้องดำเนินการแก้ไขเพิ่มเติมเขตอำนาจการรับผิดชอบหรือ
เขตพื้นที่ให้กับหน่วยงานต่าง ๆ
ตลอดจนดำเนินการเปลี่ยนแปลงชื่อสถานีตำรวจภูธรโป่งไฮ
ให้มีชื่อตรงตามตำบลที่ตั้งของสถานีตำรวจ

ฉะนั้น อาศัยอำนาจตามความในมาตรา ๖ แห่งพระราชกฤษฎีกาแบ่งส่วนราชการสำนักงานตำรวจแห่งชาติ
พ.ศ. ๒๕๕๒ ข้อ ๕
ของกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และคำสั่งสำนักนายกรัฐมนตรีที่ ๓๐๘/๒๕๕๓ ลงวันที่ ๒๔ พฤศจิกายน พ.ศ.
๒๕๕๓ เรื่อง มอบหมายและมอบอำนาจให้รองนายกรัฐมนตรี
และรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี
จึงออกประกาศกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการในสังกัดสำนักงานตำรวจแห่งชาติไว้
ดังต่อไปนี้

ข้อ ๑ ประกาศฉบับนี้ให้มีผลใช้บังคับในวันที่พระราชบัญญัติตั้งจังหวัดบึงกาฬ
พ.ศ. ๒๕๕๔ มีผลใช้บังคับ

ข้อ ๒ ให้ยกเลิกรายชื่อสถานีตำรวจในลำดับที่ ๑
ถึงลำดับที่ ๒๗ ในสังกัดตำรวจภูธรจังหวัดหนองคาย ตำรวจภูธรภาค ๔
ของบัญชีท้ายประกาศสำนักงานตำรวจแห่งชาติ เรื่อง การกำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการ
ฉบับลงวันที่ ๗ กันยายน พ.ศ. ๒๕๕๒

ข้อ ๓ ให้จัดตั้งตำรวจภูธรจังหวัดบึงกาฬ
พร้อมกำหนดเขตอำนาจการรับผิดชอบหรือเขตพื้นที่การปกครอง
แยกออกจากตำรวจภูธรจังหวัดหนองคาย
และอยู่ในเขตอำนาจการรับผิดชอบหรือเขตพื้นที่การปกครองของตำรวจภูธรภาค ๔

ข้อ ๔ ให้จัดตั้งตรวจคนเข้าเมืองจังหวัดบึงกาฬ
อยู่ในเขตอำนาจการรับผิดชอบหรือเขตพื้นที่การปกครองของกองบังคับการตรวจคนเข้าเมือง
๔ สำนักงานตรวจคนเข้าเมือง โดยเพิ่มตรวจคนเข้าเมืองจังหวัดบึงกาฬ
ในบัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของกองบังคับการตรวจคนเข้าเมือง
๔ สำนักงานตรวจคนเข้าเมือง

ข้อ ๕ ให้จัดตั้งพิสูจน์หลักฐานจังหวัดบึงกาฬ
อยู่ในเขตอำนาจการรับผิดชอบหรือเขตพื้นที่การปกครองของศูนย์พิสูจน์หลักฐาน ๔
สำนักงานพิสูจน์หลักฐานตำรวจ โดยเพิ่มพิสูจน์หลักฐานจังหวัดบึงกาฬ ในบัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของศูนย์พิสูจน์หลักฐาน
๔ สำนักงานพิสูจน์หลักฐานตำรวจ

ข้อ ๖ ให้เพิ่มเติม
จังหวัดบึงกาฬ
ในบัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของหน่วยงาน
ดังต่อไปนี้
(๑) กองกำกับการ ๔ กองบังคับการตำรวจทางหลวง และสถานีตำรวจทางหลวง ๓ กองกำกับการ
๔ กองบังคับการตำรวจทางหลวง กองบัญชาการตำรวจสอบสวนกลาง
(๒) สถานีตำรวจท่องเที่ยว ๕ กองกำ กับการ ๓ กองบังคับการตำรวจท่องเที่ยว
กองบัญชาการตำรวจสอบสวนกลาง
(๓) กองกำกับการ ๑๑ กองบังคับการตำรวจน้ำ กองบัญชาการตำรวจสอบสวนกลาง
(๔) กองบังคับการตำรวจตระเวนชายแดนภาค ๒
และกองกำกับการตำรวจตระเวนชายแดนที่ ๒๔ กองบังคับการตำรวจตระเวนชายแดนภาค ๒
กองบัญชาการตำรวจตระเวนชายแดน

ข้อ ๗ ให้ยกเลิกความในบัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของหน่วยงาน
ดังต่อไปนี้
(๑) สถานีตำรวจน้ำ ๖ และสถานีตำรวจน้ำ ๗ กองกำกับการ ๑๑
กองบังคับการตำรวจน้ำกองบัญชาการตำรวจสอบสวนกลาง
(๒) ศูนย์บริการเทคนิคสื่อสาร ๔ ฝ่ายการสื่อสาร ๔ กองตำรวจสื่อสาร
สำนักงานเทคโนโลยีสารสนเทศและการสื่อสาร

ข้อ ๘ ให้กำหนดหน่วยงานและเขตอำนาจการรับผิดชอบหรือเขตพื้นที่การปกครองของส่วนราชการตามข้อ
๓ ข้อ ๔ ข้อ ๕ ข้อ ๖ และข้อ ๗ เสียใหม่
โดยให้มีรายละเอียดตามบัญชีแนบท้ายประกาศนี้


ประกาศ
ณ วันที่ ๒๒ มีนาคม พ.ศ. ๒๕๕๔
สุเทพ เทือกสุบรรณ
รองนายกรัฐมนตรี
ปฏิบัติราชการแทน
นายกรัฐมนตรี
[เอกสารแนบท้าย]

๑. รายชื่อสถานีตำรวจ
และเขตอำนาจความรับผิดชอบหรือเขตพื้นที่การปกครองในสังกัด ตำรวจภูธรจังหวัดหนองคาย
ตำรวจภูธรภาค ๔
๒. รายชื่อสถานีตำรวจ
และเขตอำนาจความรับผิดชอบหรือเขตพื้นที่การปกครองในสังกัด ตำรวจภูธรจังหวัดบึงกาฬ
ตำรวจภูธรภาค ๔
๓. บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของตำรวจภูธรภาค
๑ ถึง ๙ และศูนย์ปฏิบัติการตำรวจจังหวัดชายแดนภาคใต้
๔. บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของสำนักงานตรวจคนเข้าเมือง
๕. บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของกองบัญชาการตำรวจสอบสวนกลาง
๖. บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของสำนักงานเทคโนโลยีสารสนเทศและการสื่อสาร
๗. บัญชีแสดงหน่วยงานและเขตอำนาจการรับผิดชอบหรือเขตพื้นที่การปกครองของกองบัญชาการตำรวจตระเวนชายแดน
๘. หรือเขตพื้นที่การปกครองของสำนักงานพิสูจน์หลักฐานตำรวจ

(ดูข้อมูลจากภาพกฎหมาย)












ปริยานุช/ผู้จัดทำ
๕ เมษายน ๒๕๕๔

ณัฐวดี/ตรวจ
๕ เมษายน ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๓๔ ง/หน้า ๓๗/๒๓ มีนาคม ๒๕๕๔